text: Skarpladte skydevåben fundet i Kolding
  08 august 2012 kl. 12.36
  Sydøstjyllands Politi og Rejseholdet har fundet fire AK 47 geværer og to Zastava pistoler i Kolding i en sag om formodet indsmugling af våben fra Balkan til Danmark.
  Onsdag anholdt politiet en 17-årig mand og en 35-årig kvinde, begge danske statsborgere med Bosnisk baggrund, samt en 41-årig mand med Bosnisk statsborgerskab. Alle tre blev anholdt på en adresse i Kolding. 
  Under ransagning af adressen i Kolding blev der fundet 4 skarpladte AK 47 automatvåben og to skarpladte Zastava pistoler. 
  Alle tre anholdte er sigtet for overtrædelse af straffelovens § 192a. Det er politiets vurdering, at de fundne våben med stor sandsynlighed kunne være bestemt for bandemiljøet.
  De anholdte vil blive fremstillet i grundlovsforhør torsdag den 9. august med anmodning om varetægtsfængsling og lukkede døre under sagen.
  Af hensyn til den fortsatte efterforskning ønsker politiet for nuværende ikke komme med yderligere detaljer i sagen.
  